NORAKSTS

|  |  |
| --- | --- |
| 28.09.2023. | Nr.10/12 |

**zemes starpgabala Pētera ielā 22B, Jelgavā**

**atsavināšana**

Saņemts SIA “QTIME” (reģistrācijas Nr.43603025923, turpmāk - Iesniedzējs) 2022. gada 15. septembra iesniegums, kurā lūdz atsavināt Jelgavas valstspilsētas pašvaldībai piederošo zemes vienību Pētera ielā 22B, Jelgavā, kas piegul Iesniedzējam piederošajai zemes vienībai Pētera ielā 22A, Jelgavā.

Iesniedzējam piederošā zemes vienība ar kadastra apzīmējumu 09000010343 Pētera ielā 22A, Jelgavā ierakstīta Zemgales rajona tiesas Jelgavas pilsētas zemesgrāmatas nodalījumā Nr. 2701.

Zemes vienība 93 m2 platībā ar kadastra apzīmējumu 09000010754 Pētera ielā 22B, Jelgavā ir ierakstīta Zemgales rajona tiesas Jelgavas pilsētas zemesgrāmatas nodalījumā Nr. 100000696297 ar kadastra Nr. 09000010757 uz Jelgavas valstspilsētas pašvaldības vārda un ir starpgabals starp Iesniedzējam piederošo zemes vienību Pētera ielā 22A, fiziskai personai piederošo zemes vienību Pavasara ielā 2, Pētera ielas sarkano līniju un pašvaldībai piekrītošu (zemesgrāmatā nereģistrētu) zemes vienību ar kadastra apzīmējumu 09000010755.

Saskaņā ar Jelgavas valstspilsētas pašvadības domes 2022. gada 22. decembra lēmumu Nr. 18/37 “Starpgabala statusa noteikšana zemes vienībām” zemes vienībai Pētera ielā 22B, Jelgavā ir noteikts zemes starpgabala statuss. Zemes starpgabals nav izmantojams patstāvīgi funkcionējošas apbūves veidošanai, nav iespējama tā atsevišķa saimnieciska izmantošana un tas ir pievienojams kādam no blakus esošajiem nekustamajiem īpašumiem.

Publiskas personas mantas atsavināšanas likuma (turpmāk - Atsavināšanas likums) 4. panta ceturtās daļas 1. punktā noteikts, ka pašvaldības nekustamā īpašuma atsavināšanu var ierosināt zemes īpašnieks, ja viņš vēlas nopirkt zemes starpgabalu, kas piegul viņa zemei, savukārt Atsavināšanas likuma 44. panta astotās daļas 1. punktā noteikts, ka zemes starpgabalu, kurš ir nepieciešams, lai nodrošinātu pieslēgumu koplietošanas ielai (ceļam), drīkst atsavināt tam zemes īpašniekam, kura zemei piegul attiecīgais zemes starpgabals..

Ievērojot minēto, zemes starpgabals Pētera ielā 22B, Jelgavā nav izmantojams patstāvīgi funkcionējošas apbūves veidošanai un ir pievienojams blakus esošajam nekustamajam īpašumam ar kadastra numuru 09000010343 Pētera ielā 22A, Jelgavā, lai nodrošinātu pieslēgumu koplietošanas ielai.

Saskaņā ar Atsavināšanas likuma 8. panta nosacījumiem, atsavināšanai paredzētā nekustamā īpašuma novērtēšanu organizē un mantas nosacīto cenu apstiprina pašvaldības institūcija, novērtēšanai pieaicinot sertificētu vērtētāju.

2023. gada 18. augustā nekustamā īpašuma vērtētājs Ģirts Kļaviņš (Latvijas īpašumu vērtētāju asociācijas īpašumu vērtētāja profesionālās kvalifikācijas sertifikāts nekustamā īpašuma vērtēšanai Nr. 88, derīgs līdz 2025. gada 21. jūnijam) novērtēja zemes starpgabalu Pētera ielā 22B, Jelgavā un noteica tā vērtību 1300,00 *euro* (viens tūkstotis trīs simti *euro*, 00 centi).

Nekustamā īpašuma Valsts kadastra informācijas sistēmā zemes starpgabala Pētera ielā 22B, Jelgavā, kadastrālā vērtība ir noteikta 28,00 *euro* (divdesmit astoņi *euro*, 00 centi).

Atsavināšanas likuma 3. panta pirmās daļas 2. punkts nosaka, ka publiskas personas nekustamo mantu var atsavināt, pārdodot par brīvu cenu. Minētā likuma 37. panta pirmās daļas 4. punkts nosaka, ka pārdot publiskas personas mantu par brīvu cenu var, ja nekustamo īpašumu iegūst šā likuma [4. panta](https://likumi.lv/doc.php?id=68490#p4) ceturtās daļas 1. punktā minētā persona. Šajā gadījumā pārdošanas cena ir vienāda ar nosacīto cenu.

Atsavināšanas likuma 36. panta trešā daļa nosaka, ka pārdodot publiskas personas nekustamo īpašumu uz nomaksu, nomaksas termiņš nedrīkst būt lielāks par pieciem gadiem. Par atlikto maksājumu pircējs maksā sešus procentus gadā no vēl nesamaksātās pirkuma maksas daļas un par pirkuma līgumā noteikto maksājumu termiņu kavējumiem - nokavējuma procentus 0,1 procenta apmērā no kavētās maksājuma summas par katru kavējuma dienu.

2023. gada 8. septembrī Jelgavas valstspilsētas pašvaldības īpašuma atsavināšanas komisija noteica zemes starpgabala Pētera ielā 22B, Jelgavā nosacīto cenu 1300,00 *euro* (viens tūkstotis trīs simti *euro*, 00 centi) un nomaksas termiņu – 5 gadus.

Saskaņā ar Pašvaldību likuma 10. panta pirmās daļas 16. punktu, Atsavināšanas likuma 3. panta pirmās daļas 2. punktu, 4. panta ceturtās daļas 1. punktu, 8. pantu, 36. panta trešo daļu, 37. panta pirmās daļas 4. punktu, 44. panta astotās daļas 1. punktu, Jelgavas valstspilsētas pašvaldības īpašuma atsavināšanas komisijas 2023. gada 8. septembra lēmumu Nr. 8/9 “Zemes starpgabala Pētera ielā 22B, Jelgavā atsavināšana” un Iesniedzēja 2022. gada 15. septembra iesniegumu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Atsavināt Jelgavas valstspilsētas pašvaldībai piederošu zemes starpgabalu Pētera ielā 22B, Jelgavā (kadastra numurs 09000010757, kadastra apzīmējums 09000010754, platība 93 m2), pārdodot to piegulošās zemes vienības ar kadastra apzīmējumu 09000010343 Pētera ielā 22A, Jelgavā īpašniecei SIA “QTIME” (reģistrācijas Nr.43603025923) par nosacīto cenu 1300,00 *euro* (viens tūkstotis trīs simti *euro*, 00 centi), nosakot maksimālo nomaksas termiņu – 5 gadus.
2. Jelgavas valstspilsētas pašvaldības īpašuma atsavināšanas komisijai veikt visas nepieciešamās darbības lēmuma izpildei.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2023. gada 28. septembrī